**Priopćenje za medije**

**Proglašena dobitnica Nagrade VAM, a udruga Sve za nju proslavila 15 godina rada**

Sa zadovoljstvom Vas obavještavamo da je **Sonja Grgat,** predsjednica i osnivačica udruge Caspera iz Splita danas u Maloj dvorani Vatroslava Lisinskog u Zagrebu proglašen~~a~~  dobitnicom **Nagrade Vesna Andrijević Matovac - VAM za 2022.**

Nagradu već dvanaestu godinu zaredom dodjeljuje udruga Sve za nju pojedincu na nacionalnoj razini koji se u protekloj godini istaknuo u pomoći onkološkim bolesnicima te promicanju prevenciji raka.

Sonja Grgat dobiva Nagradu VAM za snažno i kontinuirano djelovanje u javnosti u afirmaciji borbe protiv raka, podizanje svijesti žena o važnosti redovitih pregleda, pružanje podrške oboljelima i ohrabrivanje žena da budu posvećene liječenju. To čini kao osnivačica i predsjednica udruge Caspera iz Splita, ali i kao žena s iskustvom dijagnoze i liječenja raka dojke. Svojim javnim djelovanjem ukazuje na potrebe onkoloških bolesnica, zalaže se za promjene u društvu te za unaprjeđivanje skrbi i položaja oboljelih žena. Sonja je dijagnozu raka dojke dobila u dobi od 41 godine. Nakon izlječenja je svoje iskustvo i znanje odlučila iskoristiti za pomaganje drugim oboljelim ženama.

„Ponosne smo i sretne što nagrada ide u ruke žene koja to zaista zaslužuje. Pogotovo u vremenu u kojem svi trebamo uložiti dodatne napore za poticanje žena na redovite preglede, osvrnuti se oko sebe i kao organizacije, profesionalci, ali i kao građani pojedinci pomoći ženama oboljelima od raka i njihovim obiteljima“, u obrazloženju je istaknula predsjednica Sve za nju **Almenka Balenović**.

„Njezin rad prepoznaju oboljele žene i šira javnost. Dotakla je srca mnogih oboljelih žena, ali jednako važno i onih zdravih koje pružaju podršku i suosjećaju“, rekla je tajnica udruge Sve za nju Ljiljana Vukota na svečanom događanju pred dvjestotinjak okupljenih među kojima su bili izaslanik premijera RH - ministar zdravstva **Vili Beroš**, izaslanica Gradonačelnika Lora Vidović, predsjednik gradske skupštine **Joško Klisović,** izaslanica predsjednika Sabora RHsaborska zastupnica **Ljubica Lukačić** i drugi. Svi su oni čestitali nagrađenoj Sonji i Udruzi Sve za nju na dosadašnjem uspješnom 15-godšnjem radu, a koliko su je Udruga doprinijela općem dobru govori i nagrada Grada Zagreba koju je Udruga dobila prošle godine za 2021. godinu.

**Sonja Grgat** zahvalila se predlagateljicama i udruzi Sve za nju: „Ova nagrada je za mene posebno vrijedna jer se dodjeljuje u spomen na jednu iznimnu ženu Vesnu Andrijević Matovac. Nažalost nisam je upoznala, ali po svemu što sam čula i pročitala o njoj bila je pokretač. Žena koja je pomagala i usudila se mijenjati stvari, za bolju budućnost svih nas onkoloških pacijenata.“

Udruga Sve za nju je ovom prilikom obilježila 15 godina uspješnoga rada. U kraćem prikazu podsjetili su na velike kampanje, rezultate Centra za psihološku pomoć, te brojne nagrade koje je dobila Udruga, ali i njezini predstavnici za svoj rad. Među posebno istaknutim su dvije nagrade Grada Zagreba, dvije nagrade Biser mudrosti, Zlatni grb Hrvatskog psihološkog društva, Ponos Hrvatske i nagrada Europske komisije EU Health Award. Udruga je u stručnoj i široj javnosti osobito prepoznata po svojoj ključnoj djelatnosti, pružanju psihološke pomoći oboljelim ženama i članovima obitelji. Pred goste su izašle članice Upravnog odbora Udruge i članice tima Centra za psihološku pomoć koje su zaslužni za uspješan rad.

Događanje u Vatroslavu Lisinskom održalo se pod pokroviteljstvom Gradonačelnika Grada Zagreba i Ministarstva zdravstva.

*VAM nagrada nastala je 2011. godine u spomen na osnivačicu i prvu predsjednicu Udruge Vesnu Andrijević Matovac. Od tada se svake godine dodjeljuje osobi koja se protekle godine posebno istakla u promicanju prevencije raka i skrbi za onkološke bolesnike.*

*Udruga Sve za nju u projektu Centra za psihološku pomoć godišnje ima aktivnih oko 500 korisnica, novodošlih oko 350, realizira više od 3 000 individualnih savjetovanja godišnje i evidentira više od 5 000 ukupnih dolazaka u sve programe.*

Za ostale informacije stojimo na raspolaganju.

                                                     Srdačan pozdrav!

                                                                                                         Udruga Sve za nju

**Kontakt za medije**: *Nina Jurković*

*info©svezanju.hr*

*tel: 091 3337831*

*U Zagrebu, 18.ožujak, 2023.*